# Afrapportering af projektet Det grønne og folkelige møde- og performancerum 2014-2015

# Baggrund

Biblioteket i Thy har som institution skullet bryde med en traditionel driftsorganisation og indgå i nye rammer som en del af en større kulturkontekst, hvor en sammenlægning med musikskole, medborgerhus, ungdomshus og stadspark udgør det nye grønne og åbne KulturRummet. Forventninger til, at der fremadrettet arbejdes tværfagligt og innovativt, er faldet i tråd med et generelt biblioteksfokus på servicedesign, brugerinddragelse og samskabelse. Projektet Det grønne og folkelige møde- og performancerum har afdækket nogle af de udfordringer en transformation fra servicerende til udadvendt og igangsættende organisation/kultur nødvendigvis må skabe. Med afsæt i den første brugerindragende fase og med Signal arkitekt som procesfacilitator blev værdikæde, servicedesign og katalog over aktiviteter i uderummet skabt som et redskab for projektarbejdsgruppens videre arbejde.

Konkret har aktiviteterne haft udgangspunkt i Christiansgave, stadsparken. Projektet har hele tiden haft status af læringsprojekt, og derfor har både positive og negative oplevelser haft værdi for udviklingen af nye vinkler på forståelsen af samskabelse og servicedesign.

Det overordnede formål har været:

* At opbygge erfaringer med et umiddelbart forståeligt servicedesign til performative rum i foreningshuse, der skaber gensidig værdi for brugere og bibliotek
* At opbygge erfaringer med aktiviteter i uderummet, der intuitivt kobler bibliotekets ude- og inderum

# Effekter (forventede vs. opnåede)

Den lokale opbakning til projektets informationsmøder og workshop var stor, og arbejdet i workshopsne var engageret og idérigt.

Signal udarbejdede på denne baggrund tre dokumenter, som ligger i projektbanken: Thisted virtuelle bibliotek : servicedesign, Idékatalog til aktiviteter i KulturRummet : Thisted virtuelle bibliotek og Christiansgave – opdatering.

Det viste sig imidlertid, at det at tage udgangspunkt i dette servicedesign med rammesætning og samskabelse af aktiviteter i værdikæde var grundlæggende forskelligt fra serviceorganisationens ”kom til os – vi har arrangeret det hele for dig”.

Især to af aktiviteterne: Det allerførste Børn, kunst og uderum (jf. projektbanken) og Fejring 70 året for Danmarks befrielse, havde elementer af rammesætning, som lykkedes.

Med børn, kunst og uderum lykkedes det at sætte fokus på børns møde med en traditionel institution i helt nye formater: parken i november og en bus i sommeren.

|  |
| --- |
|  |

Det, der er svært, har vi lært af. Det er f.eks. generelt mere uproblematisk at kontakte andre med en god idé, inden det hele er planlagt.

*Når rammerne ændres undervejs*

En særlig udfordring har det været, at flere rammevilkår er ændret undervejs i de to år projektet har løbet:

* Undervejs blev KulturRummet meget konkret, idet forslaget fik politisk opbakning. Byrådet vedtog, at den ny musikskole skulle bygges til biblioteket, at der skulle søges fondsmidler til det totale KulturRum. Det medførte et fokusskift oppefra, der udfordrede fokus på biblioteks/kulturrums indholdet i de indledende workshops. Det gav forbigående en del frustrationer i arbejdsgruppen.
* Thisted Kommune fik tilsagn om 18 mio. kr. i fondsmidler til det samlede KulturRumsprojekt. Det vil medføre en renovering og nyindretning af medborgerhuset. I forhold til Det grønne og folkelige møde- og performancerum, har det betydet, at engagementet i udvikling af en bruger-medskabende og *levedygtig* biblioteksfunktion er nedprioriteret i forhold til, hvad vi havde forestillet os som udgangspunkt. Dog er der etableret en biblioteksfunktion som ”tag en bog – giv en bog” jf. projektbanken.
* Barsel og længerevarende sygdom har undervejs betydet udskiftning i arbejdsgruppen med mere tværfaglighed til følge. Dermed blev det ikke dårligere men gav en bedre dynamik i gruppen. Til gengæld fik vi ikke etableret en vidensplatform for kulturinstitutioner/biblioteker med uderum.

# Projektforløb som helhed?

Hvis man ser på projektforløbet som helhed, var den første del med informationsmøder og workshops meget arbejdsintens. Den oplevedes som energirig, inspirerende og travl. Der var meget opmærksomhed på projektet og med politisk deltagelse og interesse. At have professionelle med i en startperiode giver god energi. Personalet er obs. på at lære, for en anden gang skal de selv facilitere.

Nu havde vi så værktøjerne – de skulle bare bruges. Det var ikke vanskeligt at finde et tema – træ. Men at bruge værktøjerne: servicedesign – værdikæde. Det kunne have været en idé at lægge en temadag ind som forberedelse til ”udfyldning” af servicedesignet. Her var energien lav i en periode.

Aktivitetsperioden er konkret arbejde. Så snart en aktivitet var valgt, steg energien. Hen ad vejen fik arbejdsgruppen en større erkendelse af, hvad dens rolle som rammesætter, kunne gå ud på.

At arbejde med konkrete aktiviteter er både sjovt og interessant. Arbejdsgruppen kom i kontakt med mange forskellige aktører.

At have børn som deltagere i performance, her fremstilling af skulpturer, tryk og præsentation af værker, giver i tilgift et sikkert publikum i form af forældre og bedsteforældre.

# Projektets mål og succeskriterier

* Projektet har skabt en model for servicedesign til biblioteksbetjening af foreningsbrugere uden for det traditionelle biblioteksrum via workshops.

seks aktiviteter har fundet sted i Christiansgave (og andre steder): Børn- kunst, Fejring af 70 året for befrielsen, Art-i-bus (børnekunst i et bus-rum), Musik i skoven (unge/børn), Giv & TAG (en bog), Naturmøbler (produktionsskolen)

* Signal Arkitekts kataloger/rapporter er aftalt at indgå i Modelprogram for Folkebiblioteker
* Biblioteksfunktionen i medborgerhuset, Plantagehuset er ikke optimal, og skal finde en ny blivende form
* En vidensplatform for biblioteker med uderum er ikke blevet etableret

# Læring

Både personale og ledelse er blevet en del erfaringer rigere. Bl.a. har vi lært

* At det opsøgende bibliotek generelt bliver godt modtaget. De fleste vil gerne samarbejde med biblioteket, men fordi at aktørerne ikke ved, hvad biblioteket helt konkret kan, er det meget vigtigt at definer sit tilbud.
* At være bevidst om, hvad bibliotekets rolle er i rammesætning og aktivitet samt hvem, der har hvilke roller.
* At man kan lave spændende aktiviteter i uderum i november i Nordvestjylland (Med en plan B)
* At projektarbejde har sine ups and downs. Derfor er arbejdsgruppe sammensætningen vigtig for at bevare/kunne skabe energi undervejs. Dynamikken i gruppen skal være på et vist niveau for at bære igennem
* At projektarbejde skal være forankret i hele personalet. Det er lettere sagt end gjort. Der skal en bevidst indsats til, ellers knækker drifts- og projektlag fra hinanden med procesutilfredshed til følge.
* At flere forskellige fagligheder giver dynamik, og det udfordrer kendte forestillinger. Specielt projektansatte og personale, der har driftsopgaver parallelt med projektarbejde var udfordret i forståelsen for hindandens vilkår undervejs.
* at samarbejdet i KulturRummets institutioner vil skabe merværdi for hver enkelt institutions brugere

# Kan projektet gennemføres af andre?

Med afsæt og integration i Modelprogram for folkebiblioteker kan mange institutioner, der samarbejder skabe merværdi for hinandens brugere med værdikæder og servicedesign. Ved at skabe tematisk sammenhæng med en introduktion, et eller flere projekt-/aktivitetsforløb og slutte med en præsentation/performance – hvert trin sit sted - kan institutionernes brugere få større udbytte end de forventer ved også at deltage i nabo-institutionens aktivitet.

Der lyder let og ligetil, men inden det bliver rutine, kunne det være relevant for andre at gå mere systematisk til værks end det var muligt for Biblioteket i Thy i dette projekt.

Der er stort potentiale for alle kulturinstitutioner/skoler i værdikædetænkning.

Vibeke Lose Knudsen

Thisted 21. marts 2016